

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: [hivatal@telki.hu](mailto:hivatal@telki.hu)

[www.telki.hu](http://www.telki.hu)

**ELŐTERJESZTÉS**

**A Képviselő-testület 2025. szeptember 5.-i rendkivüli ülésére**

|  |
| --- |
| **Napirend tárgya:**  **Bursa Hungarica Felsőoktatási Önkormányzati ösztöndíjrendszerhez való csatlakozásról** |

**A napirendet tárgyaló ülés dátuma**: **2025.09.05.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** rendes / **rendkívüli**

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1. ELŐZMÉNYEK, KÜLÖNÖSEN AZ ADOTT TÁRGYKÖRBEN KORÁBBAN HOZOTT TESTÜLETI ÜLÉSEK ÉS AZOK VÉGREHAJTÁSÁNAK ÁLLÁSA: -**

**JOGSZABÁLYI HIVATKOZÁSOK:**

-A felsőoktatásban résztvevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm.rend,

-A nemzeti felsőoktatásról szóló 2011. évi CCIV. törvény

-Telki Község Önkormányzat Képviselő-testületének a tanulmányi ösztöndíjakról szóló 14/2011. (06.29.) Ör. számú rendelete

**3. KÖLTSÉGKIHATÁSOK ÉS EGYÉB SZÜKSÉGES FELTÉTELEK, ILLETVE MEGTEREMTÉSÜK JAVASOLT FORRÁSAI:**

Mindenkori költségvetési források

**4. TÉNYÁLLÁS BEMUTATÁSA:**

A Bursa Hungarica Felsőoktatási Önkormányzati Ösztöndíjrendszer (a továbbiakban: Bursa Hungarica Ösztöndíjrendszer) célja a hátrányos helyzetű, szociálisan rászoruló fiatalok felsőoktatásban való részvételéhez, tanulmányaihoz nyújtott támogatás az esélyteremtés érdekében.

Telki község Önkormányzata hosszú évek óta rendszeresen csatlakozik az Emberi Erőforrások Minisztériuma által meghirdetett Bursa Hungarica Felsőoktatási Önkormányzati Ösztöndíjpályázathoz.

Az Ösztöndíjrendszer **többszintű támogatási rendszer**, melynek pénzügyi fedezeteként **három forrás** szolgál:

1. A települési önkormányzatok által nyújtott támogatás
2. A megyei önkormányzatok által nyújtott támogatás
3. Intézményi támogatás az Emberi Erőforrások Minisztériuma a hivatalos lapjában évenként közzétett értékhatárig

**A 2026.évben is „A” és „B” típusú pályázatban** vehetnek részt a hallgatók az alábbiak szerint:

**• A” típusú pályázat**

Az ösztöndíjpályázatraazok a települési önkormányzat területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik felsőoktatási intézményben (felsőoktatási hallgatói jogviszony keretében) teljes idejű (nappali munkarend), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

Az ösztöndíjra pályázhatnak a 2025 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2026 őszén már nem áll fenn, úgy a 2026/2027. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2025/2026. tanév második félévére a beiratkozott hallgató aktív hallgatói jogviszonnyal rendelkezzen.

**• „B” típusú pályázat**

Az ösztöndíjpályázatra azok a települési önkormányzat területén lakóhellyel rendelkező, hátrányos szociális helyzetű fiatalok jelentkezhetnek, akik:

a) a 2024/2025. tanévben utolsó éves, érettségi előtt álló középiskolások;

vagy

b) felsőfokú végzettséggel nem rendelkező, felsőoktatási intézménybe még felvételt nem nyert érettségizettek és a 2025/2026. tanévtől kezdődően a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézmény keretében teljes idejű (nappali munkarend) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni.

A pályázók közül csak azok részesülhetnek ösztöndíjban, akik a 2025. évi felsőoktatási felvételi eljárásban először nyernek felvételt felsőoktatási intézménybe, és tanulmányaikat a 2025/2026. tanévben ténylegesen megkezdik.

A Bursa Hungarica Ösztöndíjrendszer 2026. évi fordulójához történő csatlakozásról 2026.szeptember 29-ig kell az önkormányzatoknak dönteniük.

Az Ösztöndíjrendszerhez való csatlakozás feltétele a csatlakozásról szóló önkormányzati döntés, a csatlakozási nyilatkozat aláírása, és annak a megadott határidőig való eljuttatása a Támogatáskezelő részére

A pályázati rendszerhez csatlakozni kívánó települések - az EPER-Bursa rendszerben történő önkormányzati regisztrációt követően - megküldik a csatlakozási nyilatkozatot a Támogatáskezelő részére, valamint a csatlakozott önkormányzatok a helyben szokásos módon kiírják a pályázatot.

A pályázat kiírást az önkormányzat hirdetőtábláján és a helyben szokásos módon közzé kell tenni.

A Bursa Hungarica Ösztöndíjrendszerhez való csatlakozás önkéntes. A csatlakozásról szóló döntés önmagában nem jelent anyagi kötelezettségvállalást, az Önkormányzat a benyújtott pályázatok alapján dönt a támogatási összegek odaítéléséről.

Telki Község Önkormányzat község Képviselő-testülete a tanulmányi ösztöndíjakról szóló 14/2011. (06.29.) Ör. számú rendeletében szabályozta az ösztöndíjpályázat elbírálásának helyi szabályait. A helyi rendelet alapján az önkormányzat minden arra jogosult szociálisan rászoruló pályázó részére önkormányzati támogatást állapíthat meg. A támogatás minimális összege 5. 000.- Ft/hó, maximális összege 10.000.- Ft /hó.

Szociális szempontból rászorulónak minősül: az a pályázó, akinek a családjában az egy főre jutó havi jövedelem nem haladja meg a szociális vetítési alap összegének 630 %-át ( 179.550.- Ft) , egyedül élő esetén 700 %-át ( 199.500.- Ft-ot ).

**Ütemterv:**

Csatlakozási kérelem benyújtása 2025.szeptember 29.

Pályázat kiírása: 2025.október 3.

Pályázat beadási határidő: 2025.november 4.

Döntés pályázat eredményéről: 2025.december 4.

Telki, 2025. szeptember 1.

Deltai Károly

Polgármester

**Határozati javaslat**

**Telki község Önkormányzat Képviselő-testülete**

**/2025.(IX. .) számú Önkormányzati határozat**

**Bursa Hungarica Felsőoktatási Önkormányzati ösztöndíjrendszerhez való csatlakozásról**

1.) Telki község Képviselő-testülete csatlakozik a 2026. évi Bursa Hungarica Felsőoktatási Önkormányzati ösztöndíjrendszerhez.

2.) Felhatalmazza a polgármestert a 2026. évi Bursa Hungarica Felsőoktatási Ösztöndíj-támogatáshoz való önkormányzati csatlakozási és on-line nyilatkozat aláírására, valamint felkéri annak az OM Alapkezelő felé történő továbbítására.

3.) Elfogadja az Általános Szerződési Feltételeket, valamint az annak megfelelő „”A” és ,, B ,, típusú pályázati felhívást.

**Felelős:** Polgármester

Jegyző

**Határidő:** 2025.szeptember 29.